
๏ แจ้วแจ้วจิ๊บกระซิบสางเมื่อรางรุ่ง
รอเวิ้งวุ้งจรัสแจ้งแสงอุษา
เอ่ยสำเนียงเคียงใกล้ชายพนา
รอบที่อาศัยนอนพักผ่อนกาย

๏ อุษาสางรางเลือนค่อยเปื้อนฟ้า
เรียวจันทราเกี่ยวดึงขึงขยาย
เรืองอรุณอุ่นอิ่มรอยยิ้มพราย
แล้วย่างย้ายกายาจากธานินทร์

๏ หมู่วิหคต้อนรับด้วยขับเสียง
แจ้วจำเรียงริมอุษาวนาถิ่น
เรียกกันฟื้นตื่นนอนก่อนโบยบิน
ให้ยลยินแสงตรู่บูรพา

๏ เสียงตื่นเต้นเห็นอรุณจำรูญโลก
ดับซึมโศกสบสุขทุกแหล่งหล้า
เอิบรอยยิ้มอิ่มทั่วรั้วพนา
ชื่นปรีดาฟ้าใสได้เริงรมย์

๏ อรุณเลื่อนเคลื่อนตนพ้นรางรุ่ง
สาดแสงฟุ้งสายสางสร้างเหมาะสม
เหือดน้ำค้างร้างไปจากใบคม
แสงสายข่มด้วยกล้าทิวากร ๚ะ๛

